Hans Rotmo

**Hans Per Rotmo** (1948–2024) var en norsk musiker, låtskriver og forfatter. Han debuterte i 1964 i den lokale gruppa Valley Boys i hjembygda Verdal og ble senere frontfigur og låtskriver for Vømmøl Spellmannslag. Vømmøl ble assosiert med venstreradikale AKP (ml) på den tiden. Han debuterte som romanforfatter i 2001.

Ved siden av Åge Aleksandersen og Terje Tysland, var Hans Rotmo en ledende figur i trønderrocken i sin generasjon. Musikken er til dels inspirert av gammeldans og tekstene er på trønderdialekt. Rotmo var en av de første som sang på norsk og på dialekt. Rotmo blir også omtalt som del av den norske visebølgen sammen med blant andre Øystein Sunde, Lillebjørn Nilsen og Ivar Medaas. Audun Skjervøy skriver i minneordet at Rotmo skapte en sjanger og beskrev et miljø som var nytt i norsk popmusikk; Åge Aleksandersen og Terje Tysland gikk over til tekster på norsk etter at Rotmo hadde kommersiell suksess med to album på trønderdialekt.

Blant de tidligste musikalske inspirasjonskildene har han selv utpekt The Beatles, Alf Prøysen, Vidar Sandbeck, Cornelis Vreeswijk, Alv Schiefloe og norsk slåttemusikk.

Vømmøl Spellemannslag jubileumsturné i 2024 ble avlyst på grunn av Rotmos kreftsykdom. Han døde 24. oktober 2024.

## Bakgrunn
Hans Per Rotmo ble født 10. mars 1948 i Verdal, Trøndelag og vokste opp der. Han gikk på Levanger Gymnas og tok examen artium der i 1968, samtidig var han redaktør for russeavisen *Pravda*. Han ble utdannet cand.mag. (1973) ved historisk-filosofisk fakultet, Universitetet i Oslo. I Oslo kom han i kontakt med et radikalt miljø.

## Vømmøl Spellmannslag
I 1973 dannet Rotmo Vømmøl Spellmannslag sammen med tre andre musikere fra studentmiljøet på Blindern. Iforbindelse med Vømmøl kalte han seg Kristian Schravlevold. På kort tid gav gruppa ut to plater, *Vømmøl'n* (1974) og *Vømlingen* (1975), i en tid med "folkelig og progressiv norsk musikk-kultur" og fokus på norske tekster. Begge utgivelsene ble salgssuksesser. Flere av låtene fra *Vømmøl'n* lå høyt på Norsktoppen, deriblant  *Peder og Hammarforsens brus*, *Høvlerivisa* og *Spæll åt mæ*. Fra oppfølgeren *Vømlingen* var det også flere låter som ble populære i radio, deriblant *Førarkortet* og *Det e itjnå som kjæm tå sæ sjøl*. 

Rundt vømmølmusikken skapte Rotmo et univers av snodige karakterer og fremtoninger som etter hvert ble hovedpersoner i den fiktive og distriktspolitiske striden mellom modernitet og landsbygd, mellom Porcelensstrand og Vømmøldalen. I senere intervjuer har Rotmo fremhevet at målet med Vømmølmusikken var å lage genuin norsk pop med utgangspunkt i eget språk og nasjonal musikkhistorie. Noe av det viktigste som kom ut av Vømmølmusikken var etter hans mening en fornyelse av den såkalte slåttemusikken. Han har i ettertid også nedtonet det politiske aspektet ved Vømmøl-prosjektet og betrakter i dag Vømmølmusikken som «et sorgarbeid for utkantstrøkene med nedlagt næringsliv og fraflytting». 

Vømmøl Spellmannslag ble gjenforent en kort stund i 1984 i forbindelse med feiringen av «Vømmølåret» og utgivelsen av plata med samme navn. Plata var produsert av Åge Aleksandersen. Den hadde «jappetida» og «høyrebølge» som politisk bakteppe, men inneholdt også populære slagere som *Auksjonsvisa* og *Gammelpoteta*. *Auksjonsvisa* gikk til topps på Norsktoppen i oktober 1984.

## Andre musikkprosjekter

### Arbeidslaget og Heimevernslaget
Senere i 1970-årene fortsatte Rotmo med andre musikalske prosjekter, deriblant Arbeidslaget hass K. Vømmølbakken og Heimevernslaget. Om platene med Arbeidslaget har Rotmo uttalt at de kan betraktes som politiske bestillingsverk «i ei tid da alle skulle proletariseres».

### Solomateriale og Ola Uteligger
Begynnelsen av 80-årene var preget av soloprosjekter. I 1980 gav han ut den noe kontroversielle juleplata *[[Vårres jul]]*, der han satte spørsmålstegn ved den kristne kulturarven og den moderne kommersialiseringen av jula. Albumet ble skrevet på 14 dager høsten 1979 og utgitt i revidert utgave i 1990. To år senere kom solo-platen *[[Løkka i livet]]* (1982), beskrevet som en plate med nære og personlige tekster. 

Rotmo fortsatte sin musikalske karriere under artistnavnet Ola Uteligger, som opprinnelig var en teater-figur, og spilte inn tre album med dette kunstnernavnet. I rollen som Ola Uteligger iscenesatte han seg selv som en hjemløs trubadur med et skjevt blikk på sine omgivelser. Olas nærområde var Østbyen i Trondheim; Nedre Elvehavn og de gamle verftsbygningene på TMV-tomta. Rotmo laget også en musikalversjon av figuren og tok den med seg på turne. Blant medhjelperne på scenen var Saupstadringen Damekor og Konstablenes Maggaband. I en periode på 4 år kom det 3 utgivelser under dette kunstnernavnet: *[[Brølloppet i Kanaan]]* (1985), *[[Herberget Sannheten]]* (1987) og *[[Sorgens Bar]]* (1989). Med disse utgivelsene fikk Rotmo noen av sine største slagere, deriblant *Fire fine lænestola* (1985), *Møringen* (1987)  og *Litjkar'n* (1987). *Fire fine lænestola* gikk til topps på Norsktoppen i januar 1986. Musikkvideoen til låten, innspilt ved Elvehavna, ble først vist som en Vømmøl-sang på NRK i 1984. *Litjkar'n* vakte oppsikt da den ble erklært uønsket på NRK Sør-Trøndelag sine spillelister. Rotmo uttalte senere at han anså *Litjkar'n* som en av de beste låtene han hadde komponert. 

Den siste platen med Ola Uteligger kom i 1989. 
Med unntak av noen lav-profilerte prosjekter, som f.eks. *[[Fæst i Natt - Stjørdalsviser av Hans Rotmo|Fæst i Natt]]*-kassetten og diverse samleplater, var det lite å høre til Rotmo som plateartist i årene som kom. I et intervju med Aftenposten i 1993  fortalte Rotmo at han hadde trukket seg tilbake fra den kommersielle musikkbransjen. I år 2000 kom imidlertid en plateutgivelse med nytt materiale, spesialskrevet for teaterstykket *[[Bønder i solnedgang]]*. På denne platen samarbeidet han med backing-bandet Skrujern. Plata ble lansert i Felleskjøpets lokaler på Tunga i Trondheim og ble av opphavsmannen beskrevet som et «møte mellom by og land (...) en blanding av gammeldans og rock, av reggae og reinlender». Rent tematisk sirklet plata omkring en samtidsdiagnose av norsk jordbruk.

I 2003 kom samleplaten *Spæll åt mæ,* som solgte til platina. I desember 2009 meldte *Adresseavisen* at Rotmo var iferd med å skrive nye julesanger. Resultatet ble å høre på utgivelsen *[[Vårres jul 2]]* som kom i november 2010 og som solgte til dobbel platina i løpet av den etterfølgende måneden. Før jul 2010 turnerte Rotmo sammen med originalbesetningen fra *Vårres jul.* En av konsertene i Olavshallen ble filmet, og det ble utgitt en DVD og en live-cd med musikk fra konserten. I 2011 ble en lignende turné gjennomført.

### Samarbeidsprosjekter – Arven fra Vømmøl
I et intervju fra Adressa i 2006 bekreftet Rotmo at han hadde skrevet over 30 nye Vømmøl-låter til en ny Vømmølplate. Et utvalg av disse sangene  ble innspilt av Vømlingan vinteren 2007 og kom på platen *[[Vømmølminner]]*, som offisielt ble lansert under Vømmølfestivalen på Verdal i juni samme år. I denne forbindelse gjorde Rotmo tre store konserter sammen med Vømlingan, henholdsvis Storåsfestivalen 2007, UKA 2007, og en avslutningkonsert på klubben Betong i Oslo. Senere samarbeidet han med Vømmølgutan, og stod på scenen sammen med dem under Steinkjerfestivalen i 2015.

I 2019 gav Rotmo ut albumet *Vømmølbuen* under navnet Vømmølbasen og Porcelen Band. Foruten Rotmo består bandet av Berit Lillevold på trekkspill, Arild Moe på gitar, Lars Erik Fisknes på bass og Tony Waade på trommer og lurk.

### Trossetrua Band
I 2012 lanserte Rotmo et nytt prosjekt under navnet *Trossetrua Band*. Den første utgivelsen fikk navnet Six Pack vol 1: Norge. Albumet kom ut i 2012, og hadde sju spor, hvor alle låtene var gamle komposisjoner med norske tekster, som Hans Rotmo skrev om for at låtene skulle bli litt mer moderne og passe bedre til våre dager. En av låtene fra dette prosjektet, den satiriske «Vi fra Andre», ble kontroversiell og skapte debatt i mediene. Låten ble beskrevet som en omskriving av Henrik Wergelands "Vi ere en Nasjon, vi med" og kunne tolkes som en harselas med det norske innvandrermiljøet. Andre kilder beskrev den som en pastisj over Wergelands tekst. 

Flere aktører i norsk offentlighet mente at Rotmo bidro til fremmedfrykt, fordommer og rasisme. Selv hevdet Rotmo at teksten var "ment som satire, og ikke fordomsfullt". Adresseavisens kommentatorer reflekterte over debatten og kom med nyanserende betraktninger. Felles for Adresseavisens kommentatorer var allikevel en oppfatning av at Rotmo, med denne komposisjonen, ikke hadde levert et kunstnerisk produkt av høy kvalitet.

Ytterligere to utgivelser fulgte i årene som kom; *Six Pack vol 2: Trossetrua* og *Six Pack vol 3: Eurotrua*. En av komposisjonene på Six Pack vol 3, «Svarte Telt», skapte på nytt debatt omkring innvandring og kultur. Låten inneholdt en omstridt tekstlinje som antydet at asylsøkere «kryr som lopp og lus». I et intervju med NRK utdypet Rotmo begrepsbruken og modifiserte forståelsen av tekstlinjen. Reaksjonen fra norsk offentlighet var imidlertid negativ.

## Låtskriving
Tidlig i karrieren tok Rotmo låtskriving svært seriøst og begynte ved universitetet for å bli en bedre låtskriver: «God musikk og god lyrikk springer ut av ensomhet og god tid. For å skrive gode låter må jeg ha det kjedelig. Gudsjammerlig kjedelig». Rotmo skriver mer utdypende om sitt forhold til sangtekster i boka *Tekstforfattaren* (Samlaget, 1993).

Rotmo har utmerket seg som en produktiv låtskriver og tekstforfatter. Dette har medført at han også har levert mye materiale til andre artister. Blant dem er Arnsteins, Konstablenes Maggaband, Eau De Vill, Bonzo Radio og Vømlingan. I tillegg figurerer en rekke Rotmo-komposisjoner på diverse samleplater. På begynnelsen av 80-tallet var han også med i den norske filmen *[[Krypskyttere]]* (Norsk Film, 1982), som omhandlet en gruppe militære som kommer i strid med lokalbefolkningen vedrørende et skytefelt.

## Litteratur og teater
Utover i 80-årene ble Rotmo stadig mer frustrert over platebransjens kommersielle prioriteringer, som blant annet trakk i retning av et sterkere fokus på popmusikk. Han konsentrerte seg derfor i større grad om å lære seg å skrive for teater.

Hans interesse for teater resulterte etterhvert i mange teaterstykker for amatørgrupper og mindre scener. Et av de første prosjektene var «Styggdalsspelet», beskrevet som en «saktegående teatersåpe om husmannsvesenets svanesang», og som en fornyelse av norsk folkekomedie. Teaterstykket består av ti episoder som jevnlig settes opp ved folkemuseet på Stiklestad. Etterhvert kom det en rekke skuespill for både amatørteater og profesjonelle institusjoner.

I 1993 kom også en håndbok i tekstforfatterfaget kalt *Tekstforfattaren* (Samlaget) med undertittel *handbok for skriving av songtekstar*. Boka var rikt illustrert, med tegninger av Eldar Vågan. I denne perioden skrev han også manuset til *Løkkenbusen* som omhandlet gruvearbeiderne på Løkken sin kamp mot ledelsen og stiftelsen av Løkken Grubearbeiderforening i 1907. Stykket hadde urpremiere i 1995 og ble spilt igjen i 1996 og 1998.

Starten på det nye århundret markerte en aktiv periode for dramatikeren Hans Rotmo. To nyskrevne teaterstykker fant sitt naturlige hjem på Trøndelag teater, henholdsvis *Bønder i solnedgang* (2000) og *Trekkspillkrigen* (2002). *Bønder i solnedgang* var et teaterstykke med landbrukspolitiske overtoner som handlet om de tre gårdene Sarvet, Botn og Gørhenget. Ifølge Rotmo handler stykket lite om folket i Vømmøldalen, men mer om alle de norske gårdene som er lagt ned siden 50-årene. Dvs. det som er igjen av norsk landbruk. *Trekkspillkrigen* (2002) var en satirisk fremstilling av forberedelsene til den store Elgfestivalen på det oppdiktede tettstedet Spyet, i Hydro kommune. I 2006 satte Nord-Trøndelag Teater opp Rotmo-stykket *Café Isogaisa*, med undertittel *Cabaret om Vømmøl og WTO*, som ifølge Adressa var et *politisk dokument om avfolkningstruede bygder*. Teaterstykket var basert på en løs ramme omkring både gammelt og nytt Rotmo-materiale. 

Dette tiåret markerte også Rotmos skjønnlitterære debut. I 2001 kom romanen «Sendebudet» (Aschehoug), en bok med tydelige samfunnskritiske og politiske undertoner.

## Politikk
Politisk har Rotmo ofte blitt assosiert med den politiske venstresiden, men selv har han uttalt at han «aldri var medlem i AKP(m-l)» og at han oppfattet seg selv som «mer grønn enn rød». Han stilte på Rød Valgallianses liste i Nord-Trøndelag ved stortingsvalget 1981.

I senere intervjuer antyder Rotmo at han har skiftet mening i flere politiske spørsmål, og at han har et nyansert forhold til den radikale 70-tallsepoken.

I 2015 skapte Rotmo på nytt politisk debatt. I et intervju med Trønder-Avisa kom han med nye innspill til innvandringsdebatten i tråd med tidligere uttalelser som fulgte i kjølvannet av Trossetrua-prosjektet. I intervjuet beskrev Rotmo muslimer som «miljøforurensning i Europa».  Flere aktører i norsk offentlighet reagerte på utspillet og Rotmo tok etter hvert selvkritikk for noen av uttalelsene.

## Verkliste
### Musikkutgivelser
### Vømmøl Spellmannslag
**Album**
* 1974: *[[Vømmøl'n]]*, gjenutgitt 2009 med bonus liveopptak
* 1975: *[[Vømlingen]]*
* 1984: *[[Vømmølåret]]*
* 1985: *[[Vømmøl Special]]*
* 1989: *[[Vømmøltoppen]]*
* 1996: *[[Vømmølmusikken]]*
* 2024: *[[Vømmøl Kommune]]*

**Singler**
* «Telefonsentralmontørene» (1975)
* «Svingende hilsen fra NorGsag» (1982)
* «Høvlerivisa»/«Peder og Hammarforsens brus» (1982)
* «Spellmannstreffet» (1996)
* «Vømmøl 50» (2023)

### Arbeidslaget hass K. Vømmølbakken
**Album**
* 1976: *[[Grovarbeid]]*
* 1976: *[[Varsko her!]]*

**Singler**
* «Skattetoget»/«B-sida» (1975)

### Heimevernslaget
**Album**
* 1978: *[[Mob. Styrken]]*
* 1979: *[[Spællet om Trøndelag]]* 
* 1979: *[[Trekkspellkrigen]]*
* 2021: *Vindkraftkrigen*

**Singler**
* «Krager'n hains far»/«Ilsvikøra» (1978)
* «Polstreiken»/«Missekonkurransen» (1978)
* «Nobelprisen»/«På sanda i Malm» (1979)

### Ola Uteligger
**Album**
* 1985: *[[Brølloppet i Kanaan]]*
* 1987: *[[Herberget Sannheten]]*
* 1989: *[[Sorgens Bar]]*
* 1989: *[[Ola's godlåter – De beste med Ola Uteligger]]*
* 1997: *[[Fire fine lænestola]]*

**Singler/EP-er**
* «Fire fina lænestola»/«Hestmann» (1984)
* «Perleporten»/«Dansen på Nedre Elvehavn» (1989)
* «Fire fine lænestola» (1997)

### Hans Rotmo soloplater
**Album**
* 1980: *[[Vårres jul]]*, revidert utgave 1990
* 1982: *[[Løkka i livet]]*
* 1991: *Rotvoll-kassetten*
* 1992: *[[Fæst i Natt - Stjørdalsviser av Hans Rotmo]]*
* 1993: *[[Selbunissens jul]]* med Arnsteins
* 2000: *[[Bønder i solnedgang]]*
* 2003: *[[Spæll åt mæ – Oppsummering av Hans Rotmos musikk: 1974–2003]]*
* 2010: *[[Vårres jul 2]]*
* 2011: *[[Vårres jul – Live fra Olavshallen]]*

**Singler**
* «Digerhalsen ska på fest» (2000)
* «Julegitaren» (2011)

### Trossetrua Band
**Album**
* 2012: *Six Pack vol 1: Norge* (egenutgitt, 17 minutter, 6 spor)
* 2013: *Six Pack vol 2: Trossetrua* (egenutgitt, 16 minutter, 6 spor)
* 2014: *Six Pack vol 3: Eurotrua* (egenutgitt, 15 minutter, 6 spor)

**Singler**
* «Vi fra andre» (2012)

### Vømmølbasen og Porcelen band
**Album**
* 2019: *[[Vømmølbuen]]*

### Deltar på

* Direct: *[[Norsktoppen (D-10002)|Norsktoppen]]* (1974)
* Vørterøl Songlag: *[[Vørterøl Songlag spælle Vømmøl]]* (1975)
* MAI: *[[Palestina (album)|Palestina]]* (1975)
* MAI: *[[Rød miks anno 1971–75]]* (1977)
* Barnevisegruppa Erta Berta: *[[Sukkererta]]* (1978)
* Arctic Records: *[[Trøndervisan]]* (1978)
* Adresseavisen: *[[Tjo hei!]]* (1979)
* Arctic Records: *[[Norske enere]]* (1979)
* Arctic Records: *[[Trøndervisan (ainner plata)]]* (1979)
* Futura: *[[Pop på pulsen]]* (1979)
* Arnsteins: *[[Arnsteins original]]* (1979)
* Bokklubben Nye Bøker: *[[Norske viser i 70-åra]]* (1979)
* Kolibri: *[[La elva leve! (album)|La elva leve!]]* (1980)
* The Country Team: *[[Countryfest 6]]* (1980)
* Arctic Records: *[[Nye trøndervisan]]* (1980)
* Four Jets: *[[Klovn på deltid]]* (1980)
* Arnsteins: *[[Gammeldansens Beste 4 – og nogo attåt]]* (1980)
* Four Jets: *No må du bestæm dæ/Ulvilla-visa (får æ'itt ei pøls)* (1981)
* Playmusic: *[[Norske stjerneskudd visepop]]* (1981)
* Nordlandsbryggeriet: *[[Æ e norlænning æ]]* (1981)
* Four Jets: *[[Hainnhoinn in the Band]]* (1981)
* Euskefeurat: *[[Ägge bårte katta]]* (1982)
* Milorg Blues Band: *Fred, frihet og alt gratis/Krypskyttere* (1982)
* Norsk Plateselskap: *[[Trønder-Rock]]* (1982)
* Arnsteins: *[[Mykji skrik og lite ull]]* (1982)
* Fynsk Harmoniforvirring: *[[Me' fyn' og klem!]]* (1982)
* Home's Musikk: *[[Norsk pop på topp]]* (1982)
* Arnsteins: *[[Tjo og hei! Med ny steel]]* (1983)
* Det Betales: *Ubåtsangen/Det er for sent* (1983)
* Bente Lind & Ørnulf Holthe: *[[Minner (1983-album)|Minner]]* (1983)
* Exit: *[[SIL-kassetten III]]* (1983)
* Home's Musikk: *[[Stjernekassetten 2]]* (1984)
* VG: *[[På gang 14]]* (1984)
* Romilla Records: *[[Trondhjæm, Trondhjæm, at æ reist ifra dæ...]]* (1984)
* Adresseavisen: *[[God ferie]]* (1984)
* Plateselskapet: *[[VM Håndball 1985]]* (1985)
* Arnsteins: *[[Hæla i taket (album)|Hæla i taket]]* (1985)
* Four Jets: *Til alle/God tur til Paris* (1985)
* Adresseavisen: *[[Adresseavisen Spesialutgave]]* (1985)
* Four Jets: *[[Til alle]]* (1985)
* 3 Busserulls: *[[Piker, vin og 3 Busserulls]]* (1985)
* Mariann Records: *[[Norsk på topp]]* (1986)
* Konstablenes Maggaband: *Det e ikke tøft å værra død/Nattpatruljen* (1987)
* Gutta I Gård'n: *Gutta i gård'n* (1987)
* Trollongan: *[[Trønderrock for Troillongan]]* (1988)
* Arnsteins: *[[Flygende teppe (Arnsteins)|Flygende teppe]]* (1988)
* Gluntan: *[[Gluntan på sitt beste]]* (1988)
* Konstablenes Maggaband: *[[Det e' sånt de handle om]]* (1989)
* Konstablenes Maggaband: *[[Fra bagatell til helvete]]* (1989)
* Gluntan: *[[Gluntan på sitt beste 2]]* (1990)
* Media Kampanje: *[[Trønderkræmmen II]]* (1990)
* NMK Vikedal: *[[NMK Vikedalkassetten]]* (1990)
* Gluntan: *[[Syng med Gluntan]]* (1990)
* Konstablenes Maggaband: *[[Grand Galla]]* (1992)
* Arnsteins: *[[På fest]]* (1993)
* Vømlingan: *[[Vømmøllokken]]* (1994)
* PolyGram: *[[Fine norske låter 1]]* (1994)
* PolyGram: *[[Fine norske låter 2]]* (1994)
* Sonet: *[[Guide til Rock Pack]]* (1994)
* Arnsteins: *[[Midtsommerdansen]]* (1994)
* Benedicte Adrian & Sven Nordin: *Min hvite mage/Sigurd* (1995)
* EVA Records: *[[Absolute Music 14]]* (1995)
* Henriette VIII og hennes seks ekte menn: *Sove i hundrede år* (1995)
* Gluntan: *[[Gluntan's gull 3 & 4]]* (1995)
* PolyGram: *[[Norske toppartister (PolyGram 0195)|Norske toppartister]]* (1995)
* Dollie: *[[Prinsessens utvalgte]]* (1995)
* Eau De Vill: *[[Rømgrøt og sik]]* (1995)
* Hete Blikk: *[[Ka det e fer nå? – Styggdalsmusikken av Hans Rotmo]]* (1996)
* Four Jets: *[[Keisernes nye klær – Våre norske toppslagere 1973–1985]]* (1996)
* PolyGram: *[[Det beste fra de beste! Hysj! Hysj!]]* (1996)
* Lillebror Vasaasen & Tove Brovold Vasaasen: *[[Julekveld i bygda]]* (1996)
* Skjetlein Barnehage: *[[Trivelige Trøndelag]]* (1997)
* Åsveien skole: *[[1000 år i år – trøndersanger med Åsveien skole]]* (1997)
* Intermezzo: *[[Natteliv i rokk og kav]]* (1997)
* Busserulls: *[[Bill. mrk. «krisehjelp»]]* (1997)
* Arnsteins: *[[Trønderbrura]]* (1997)
* Nystogs: *[[Den femte & på'n igjen]]* (1997)
* Sverresli Barnehage: *[[Sverresli te tusen]]* (1997)
* Norske Gram: *[[Listetoppen 97]]* (1997)
* Norske Gram: *[[Her kommer solen]]* (1998)
* Egmont Music Club: *[[Det beste av norsk musikk 1973–1977]]* (1998)
* Egmont Music Club: *[[Det beste av norsk musikk 1983–1985]]* (1998)
* Arnsteins: *[[Trønder-trøkk med Arnsteins]]* (1998)
* Formo's: *[[Rett i koppen (Formo's-album)|Rett i koppen]]* (1998)
* Posten: *[[Posten skal fram]]* (1998)
* Björn Afzelius: *[[Elsinore (album)|Elsinore]]* (1999)
* MTG: *[[Æ e trønder æ (album)|Æ e trønder æ]]* (2000)
* Universal Music: *[[96% låvedans]]* (2001)
* Norske Gram: *[[Spæll mæ!]]* (2001)
* Universal Music: *[[Musikk tel arbe' (album)|Musikk tel arbe']]* (2001)
* Dollie De Luxe: *[[Dollies beste]]* (2001)
* Norske Gram: *[[Den beste julemusikken]]* (2002)
* Musikk for voksne: *[[Danseløvens utvalgte]]* (2003)
* Kringkastingsorkestret: *[[TONO – 75 år for musikken – Fremtiden er Uhørt]]* (2003)
* Vidar Sandbeck-hyllest: *[[Gull i fra grønne skoger]]* (2003)
* EVA Records: *[[Absolute jul (album fra 2003)|Absolute jul]]* (2003)
* Vømlingan: *[[Vömmölspelet]]* (2004)
* NRK/Universal Music: *[[Norsk Rocks Historie Vol. 5: Fra viserock til rock på norsk 1969-1977]]* (2004)
* EMI: *[[P4 Julefavoritter]]* (2004)
* Unidisc: *[[Norsk musikk i 100 – Vol. 9: Dans til musikken]]* (2005)
* Bye & Rønning: *[[Luringer]]* (2005)
* Nordnorsk Lederutvikling: *[[Hjem til jul (2005-album)|Hjem til jul]]* (2005)
* Nordans: *Roser er røde/En liten sang om kjærlighet* (2006)
* Dalarna Femund Spelmanslag: *[[Mera hurrabuus! – Flera visor från färdasvägen]]* (2006)
* Tylden & co: *[[På dansefot 4]]* (2006)
* Nordans: *[[Månelyse netter]]* (2006)
* Universal Music: *[[96% låvedans 2]]* (2007)
* Samvirkelaget: *Itjnå som kjæm tå sæ sjøl* (2007)
* Samvirkelaget: *[[Musikk (Samvirkelaget-album)|Musikk]]* (2007)
* Vømlingan: *[[Vømmølminner]]* (2007)
* Ad Libitum: *[[Trønder (album)|Trønder]]* (2007)
* Scandix: *[[Full pakke (Scandix-album)|Full pakke]]* (2007)
* Cantus: *[[Rætt hjæm]]* (2007)
* McMusic: *[[Norske allsangfavoritter]]* (2007)
* Odd Sundt: *[[Rørostrubadurens grenseløse viser]]* (2008)
* McMusic: *[[Norsk visesang i 50 år]]* (2008)
* Ørnulf Holthe: *[[Langs hver en vei (Ørnulf Holthe-album)|Langs hver en vei]]* (2008)
* Vømmølgutan: *På Vømmølfestival/Såmmår i Krestiansund* (2008)
* Eau De Vill: *[[Evig din (album)|Evig din]]* (2008)
* Celine: *[[Jul på Røros]]* (2008)
* Adresseavisen: *[[Julestemning fra Adresseavisen]]* (2008)
* EVA Records: *[[Absolute jul (album fra 2008)|Absolute jul]]* (2008)
* Björn Afzelius: *[[Björn Afzelius: Original Album Series]]* (2009)
* Vømmølgutan: *[[Ikke te å tru]]* (2009)
* Ole Edvard Antonsen: *[[Desemberstemninger]]* (2009)
* Kirkelig Kulturverksted: *[[Våkenatt for Hardanger]]* (2010)
* P. A. Røstads orkester: *Digerhærsen ska på fest* (2012)
* Valkyrien Allstars: *Å eg veit meg eit land* (2012)
* Kirkelig Kulturverksted: *[[Norge, mitt Norge...?]]* (2012)
* Vømmølgutan: *Vømmøltoget* (2012)
* Bente Smaavik: *[[1979–2011]]* (2012)
* Johan Møkkerbakkens Orkester: *[[I Møkkerbakkens land]]* (2013)
* ESS Engros: *[[Æ e trønder æ – Den beste trøndermusikken]]* (2013)
* ESS Engros: *[[Bygdehits – Musikk for alle og ein kvar]]* (2014)
* ESS Engros: *[[Landeveisrock – 22 norske låter for veien]]* (2014)
* Tore B. Granås: *Ola Uteliggers* (2014)
* Norsk Noteservice: *[[Gå inn i din tid]]* (2014)
* Verdal Mannskor: *[[Verdal Mannskor i 100]]* (2015)
* Universal Music: *[[Familiens juleminner]]* (2015)
* MAI: *[[MAI 1973–1983]]* (2016)
* Vømmølgutan: *[[Gammelgrana]]* (2016)
* Folkehelten ensemble: *Brudefølget* (2016)
* Tom Steinar Lund: *[[En grønnmalt benk – i Rio?]]* (2016)
* Verdal Mannskor: *[[Cabaret (Verdal Mannskor-album)|Cabaret]]* (2018)
* Hammers Harem: *Gråvær* (2018)

### Teaterproduksjoner
* 1985: *Styggdalspelet* – ti en-aktere
* 1991: *Hungersmarsjen* – historisk utespel
* 1992: *Vårres Jul* – musikkteater for barn, Ul Fram og Trøndelag Teater
* 1992: *Håret i rompa* – NRK
* 1993: *Malsåspelet* – Helgådal IL
* 1993: *Verdalsoratoriet* – 
* 1994: *Gammelpotetas venner* – musikkteater, 4H Norge
* 1994: *Trøst* – Sosialdepartementet
* 1994: *Bruktbiloratoriet* – Nord-Trøndelag fylke
* 1995: *Første mai* – tre en-aktere, AOF
* 1995: *Løkkenbusen* – historisk musikkteater, Orkla Industrimuseum inne i Gammelgruva
* 1995: *Henriette VIII* – teaterkonsert, Dollie de Luxe
* 1995: *Den flyvende hollender* – Ul Skogly
* 1996: *Trekkspellkrigen* – oratorium, Selbufestivalen
* 1996: *Kaperfarten* – historisk utespel, BUL
* 1997: *Nidelven stille* – musikkteater, Trøndelag Teater
* 1997: *Vårres Jul* – musikkteater, basert på barnestykket
* 1998: *Blådegnhuset* – musikkteater, Trøndelag Teater
* 1999: *Arbeidslaget* – Vømmølspelet del 1, Styggdalsnemnda
* 1999: *Signe frå Bjølstadmo* – oratorium, Stiklestad nasjonale kultursenter
* 2000: *Bønder i solnedgang* – Trøndelag Teater
* 2000: *Kjetil Stalldreng* – utespel, Stiklestad Nasjonale Kultursenter
* 2000: *Auksjonen* – Vømmølspelet del 2, Styggdalsnemnda
* 2001: *Fest borti svingen* – Vømmølspelet del 3, Styggdalsnemnda
* 2002: *Trekkspellkrigen*
* 2010: *Livet på Felgen del 1: Gulltransporten*
* 2012: *Livet på Felgen del 2: Hamstringa*
* 2013: *Livet på Felgen del 3: Tysklærerinna*
* 2014: *Livet på Felgen del 4: Flyktningelosen*
* 2015: *Livet på Felgen del 5: Frontsoldaten*
* 2016: *Livet på Felgen del 6: Flagget*

### Bøker
* 1975: *Vømmøl skuggsjå*
* 1976: *Vømmølmusikken hass Kristian Schravlevold*
* 1980: *Heimevernsmusikken*
* 1983: *Drømmen om Krasnovalaila og andre historiske eventyr*
* 1985: *Tjuveriet*
* 1993: *Tekstforfattaren: handbok for skriving av songtekstar*, illustrert av Eldar Vågan
* 1997: *Vårres jul : 24 juleviser* ISBN 8246200259
* 2001: *Sendebudet*, roman (Aschehoug)

## Priser og utmerkelser
* 1976: Spellemannprisen (for *[[Grovarbeid]]* med Arbeidslaget hass K. Vømmølbakken)
* 1993: Verdal kommunes kulturpris
* 1996: Nord-Trøndelag fylkes kulturpris
* 2001: LOs kulturpris
* 2007: Stjørdal kommunes kulturpris

## Referanser


## Relaterte artiker
* Valley Boys
* Vømmøl Spellmannslag
* Arbeidslaget hass K. Vømmølbakken
* Heimevernslaget

## Eksterne lenker
* Rotmomusikken &ndash; hyllest til Hans Rotmo
* Hjemmeside for Styggdalspelet
* Omtale i ''Norsk pop- og rockleksikon'' fra 2005
* Terje Hilanmo sin side om Hans Rotmo